Նախագահ Պապուլիասի հետ հանդիպումից անմիջապես հետո ՀՀ նախագահ Ռոբերտ Քոչարյանը հանդիպել է երկրի վարչապետ Կոստաս Կարամանլիսի հետ: Ջերմ ու բարեկամական մթնոլորտում քննարկվել են երկու երկրների գործնական հարաբերությունների զարգացման հեռանկարները: Այնուհետեւ հայկական պատվիրակությունը հանդիպել էխորհրդարանի նախագահ Աննա Բենակի Փսարուդայի հետ: Խորհրդարանի նախագահը հավաստիացրել է, որ Հունաստանը ոչ միայն հնարավորինս կնպաստի երկու երկրների փոխհարաբերությունների զարգացմանը, այլեւ կաջակցի Հայաստանին միջազգային մակարդակում: Ռոբերտ Քոչարյանը նշել է, որ Հունաստանի եւ Հայաստանի համագործակցությունը բավականին ակտիվ փուլ է մտել, հունական բիզնեսը հետաքրքրություն է ներկայացնում եւ բավականին լավ մակարդակի վրա է Հայաստանում: Նա կոչ է արել ակտիվացնել երկու երկրների խորհրդարանական համագործակցությունը: